CELEX: 62019TN0716
Language: el
Date: 2019-10-22 00:00:00
Title: Υπόθεση T-716/19: Προσφυγή της 22ας Οκτωβρίου 2019 – Interpipe Niko Tube και Interpipe Nizhnedneprovsky Tube Rolling Plant κατά Επιτροπής

13.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/43
            
         
      Προσφυγή της 22ας Οκτωβρίου 2019 – Interpipe Niko Tube και Interpipe Nizhnedneprovsky Tube Rolling Plant κατά Επιτροπής
      (Υπόθεση T-716/19)
      (2020/C 10/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Interpipe Niko Tube OOO (Νικόπολις, Ουκρανία) και Interpipe Nizhnedneprovsky Tube Rolling Plant PAO (Dnipro, Ουκρανία) (εκπρόσωπος: B. Servais, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2019/1295 της Επιτροπής, της 1ης Αυγούστου 2019, για την τροποποίηση του εκτελεστικού κανονισμού (ΕΕ) 2018/1469 για την επιβολή οριστικού δασμού αντιντάμπινγκ στις εισαγωγές ορισμένων σωλήνων κάθε είδους χωρίς συγκόλληση από σίδηρο ή χάλυβα, καταγωγής Ρωσίας και Ουκρανίας, ύστερα από μερική ενδιάμεση επανεξέταση σύμφωνα με το άρθρο 11, παράγραφος 3, του κανονισμού (ΕΕ) 2016/1036·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τέσσερις λόγους.
      
                  1.
               
               
                  Με τον πρώτο λόγο προβάλλεται ότι η Επιτροπή παρέβη το άρθρο 2, παράγραφος 3, πρώτο εδάφιο, το άρθρο 2, παράγραφος 4, πρώτο εδάφιο, το άρθρο 2, παράγραφος 6, πρώτη περίοδος, και το άρθρο 9, παράγραφος 4, του κανονισμού (ΕΕ) 2016/1036 (βασικός κανονισμός) (1), καθώς και το άρθρο 2, παράγραφος 2, σημείο 2, πρώτη περίοδος, και το άρθρο 9, παράγραφος 3, της Συμφωνίας Αντιντάμπινγκ του ΠΟΕ, καθόσον συμπεριέλαβε στον υπολογισμό του περιθωρίου ντάμπινγκ τα έξοδα πωλήσεως, τα γενικά και τα διοικητικά έξοδα πωλήσεως στα οποία προέβησαν οι προσφεύγουσες προς τον συνδεδεμένο εγχώριο έμπορο.
               
            
                  2.
               
               
                  Με τον δεύτερο λόγο προβάλλεται ότι η Επιτροπή υπέπεσε σε πρόδηλη πλάνη εκτιμήσεως καθόσον αφαίρεσε από την τιμή εξαγωγής των προσφευγουσών ποσό αντίστοιχο προς τα έξοδα πωλήσεως και τα γενικά και διοικητικά έξοδα του συνδεδεμένου εμπόρου καθώς και ένα πλασματικό κέρδος του μη συνδεδεμένου εισαγωγέα ως προσαρμογή δυνάμει του άρθρου 2, παράγραφος 10, στοιχείο θ', και του άρθρου 2, παράγραφος 10, πρώτο εδάφιο, του βασικού κανονισμού.
               
            
                  3.
               
               
                  Με τον τρίτο λόγο προβάλλεται ότι η Επιτροπή παρέβη το άρθρο 11, παράγραφος 9, του βασικού κανονισμού και προέβη σε παράνομο υπολογισμό του περιθωρίου ντάμπινγκ των προσφευγουσών, στο μέτρο που εφάρμοσε διαφορετική μεθοδολογία για τον καθορισμό της κανονικής αξίας και της τιμής εξαγωγής των προσφευγουσών σε σύγκριση με τη μεθοδολογία που εφαρμόστηκε στην έρευνα που προηγήθηκε και οδήγησε στην επιβολή του εξεταζόμενου μέτρου.
               
            
                  4.
               
               
                  Με τον τέταρτο λόγο οι προσφεύγουσες υποστηρίζουν ότι η Επιτροπή προσέβαλε τα δικαιώματα άμυνας των προσφευγουσών, καθόσον η δεύτερη πρόσθετη γνωστοποίηση, η οποία παρελήφθη κατά την ίδια ημερομηνία που δημοσιεύθηκε ο προσβαλλόμενος κανονισμός, περιέχει νέα πραγματικά στοιχεία επί των οποίων δεν παρασχέθηκε στις προσφεύγουσες η δυνατότητα διατύπωσης παρατηρήσεων.
               
            
         (1)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21).